Joulumaa on muutakin kuin tunturi ja lunta. Briteiltä jos kysyy, paskan valtakunta.

– Joulupukin kodissa ei ole lunta ja se on järkyttänyt joululomalleen matkustavia perheitä, kirjoittaa ITV. Kuva oikealla: Tältä näytti Kittilän Levillä lokakuun alussa.­

Suomen Lapin marraskuu on vähäluminen, ja siitäkös britit ovat suivaantuneet.

Brittitabloidi The Sun haukkuu Lapin – englanniksi Laplandin – isoilla kirjaimilla Craplandiksi, paskan valtakunnaksi.

Syynä on se, ettei Joulupukin kotiseudulla ole nähty näin lumetonta sesonkia miesmuistiin.

Joulumaan ”pääkaupunki” Rovaniemi tarjoaa tällä hetkellä lehden mukaan brittituristeille pelkkää mutaa ja hiekkaa.

Se on katastrofi niin turisteille kuin joulumaaelämysten järjestäjille.

– Ilman lunta ei ole koiravaljakkoja, moottorikelkkoja tai poroajeluja. Jotkut matkat riippuvat täysin siitä, ovatko järvet jäässä. Nyt ne eivät ole, kauhistelee matkailulähde The Sunille.

Kasvavan Lapin-matkailun vuoksi Leville on rakennettu vilkkaasti. Lokakuun alussa lunta ei vielä näkynyt.­

100 000 brittiä

Brittilehdistön reaktioista ensimmäisenä kertoneen Helsingin Sanomien mukaan britit ovat Lapin merkittävimpiä turistiryhmiä.

The Sunin mukaan Lappiin on joulusesongin aikana matkaamassa yli 100 000 ihmistä.

– Tiedän, että suunniteltuja tilauslentoja Lappiin on tänä talvikautena 680. Siihen suhteutettuna tuo luku (sadastatuhannesta britistä) saattaisi pitää paikkansa, mutta en osaa sitä vahvistaa, sanoo matkailuasiantuntija Satu Luiro Lapin liitosta Helsingin Sanomille.

Suomi on nyt poikkeuksellisen lumeton. Lämmin ja vähäluminen Lappi on järkyttänyt etenkin brittejä, jotka odottivat lumista joulumaata.­

Matkoja perutaan

Myös The Independent , Daily Mail ja Mirror ovat kirjoittaneet Lapin joulupainajaisesta, jonka seurauksena matkoja perutaan kovaa vauhtia.

Brittiläisen tv-kanava ITV:n mukaan turistit toivovat ”joulun ihmettä”.

– Joulupukin kodissa ei ole lunta ja se on järkyttänyt joululomalleen matkustavia perheitä, kirjoittaa ITV.

The Independentin mukaan brittiperheiden lomasesonki Lapissa alkaa tyypillisesti myöhään marraskuussa ja päättyy hieman joulun jälkeen.

Lapin elämysmatkailu ei ole mitään halpaa hupia, sillä yhden päivän reissu maksaa tyypillisesti noin noin 400–500 puntaa (n. 450–560 euroa) henkilöltä.

­

Esimerkiksi Transunin päiväpakettiin kuuluvat lennot aterioineen, yksityistapaaminen Joulupukin kanssa, pienet lahjat lapsille ja moottorikelkkailua, poroajelua ja pörröisiä huskyja.

Näitä päivämatkoja on jouduttu nyt perumaan liian lämpimän kelin vuoksi vuoksi. Transun on Daily Mailin mukaan luvannut palauttaa rahat tai vastaavasti tarjonnut toista päivää tilalle myöhemmästä ajankohdasta.

Lunta luvassa

Vähälumisuus riivannee Lappia toistaiseksi, mutta helpotusta on kuitenkin luvassa.

Ilmatieteen laitoksen päivystävä meteorologi Juha Tuomola kertoo Ilta-Sanomille, että perjantain ja lauantain vastaisena yönä Lappiin saattaa sataa 2-10 senttiä lunta.

– Muualla Lapin alueella kertymät jäisivät alle viiden sentin ja ihan Suomen etelä- ja keskiosissa ei sataisi juuri ollenkaan, Tuomola ennustaa.